በአቶ ጃዋር መሐመድ ላይ የ13 ቀናት እና በአቶ በቀለ ገርባ ላይ የ11 ቀናት ተጨማሪ የምርመራ ጊዜ ተፈቀደ
 ኢዜአ) ከድምጻዊ ሃጫሉ ሁንዴሳ ግድያ በኋላ ከተከሰተው አለመረጋጋት ጋር በተያያዘ ከሁለት ሳምንት በፊት በፖሊስ ቁጥጥር ስር የዋሉት የአቶ ጃዋር መሐመድን ጉዳይ የተመለከተው ፍርድ ቤት ተጨማሪ የ 13 ቀናት የምርመራ ጊዜ ለፖሊስ ፈቀደ። መርማሪ ፖሊስ በዋነኛነት ብሔርና ሃይማኖት መሰረት ያደረገ ግጭት እንዲቀሰቀስ ተጠርጣሪው የነበረውን አስተዋጽኦ ጠቅሶ፤ በተለይ የአርቲስት ሃጫሉን አስከሬን አቶ ጃዋር በሚመራው ቡድን ወደ ኦሮሚያ ብልጽግና ፓርቲ ውስጥ በሃይል ለማስገባት መሞከራቸውን አስረድቷል። በዚህም አንድ የፖሊስ አባል ህይወት እንዲያልፍና ሶስት እንዲቆስሉ መሆኑን ገልጿል። ይህ ሊሆን የቻለው ተጠርጣሪው በሰጠው ትዕዛዝ መሆኑን አመልክቷል። በተጨማሪም የስልክ ልውውጥ በማድረግ የአመጽ ቅስቀሳ ሲያደርግ እንደነበረ በመግለጽ ለነዚህ ሁሉ ጉዳዮች መርማሪ ፖሊስ ማስረጃ ማሰባሰቡን ለፍርድ ቤቱ አቅርቧል። የምስክሮችን ቃል መቀበሉንም አስረድቷል። በአዲስ አበባና በተለያዩ
የኦሮሚያ አካባቢዎች የተጠርጣሪውን የአመጽ ጥሪ በመቀበል ወደ 181 ሰዎች ህይወት ማለፉን ያመለከተው መርማሪ ፖሊስ፤ ተጠርጣሪው በሚመራው ቡድን ስር በቁጥጥር ስር የዋሉ የጦር መሳሪያዎች በሙሉ ህገ ወጥ መሆናቸውን ገልጿል። 14 የምርመራ ቡድን ተዋቅሮ ተጨማሪ ማጣራት እያደረገ እንደሚገኝ ያመለከተው መርማሪ ፖሊስ ተጨማሪ ማስረጃ የማሰባሰብ ስራ እየተሰራ እንደሚገኝ አመልክቷል። ያልተያዙ ግብረ አበሮችን መኖራቸውን ያመለከተው መርማሪ ፖሊስ ተጨማሪ 14 የምርመራ ጊዜ ቀጠሮ እንዲሰጠውም ጠይቋል። ተጠርጣሪው አቶ ጃዋር መሃመድ በበኩላቸው ወንጀሉን አለመፈጸማቸውን ገልጸው፤ ጉዳዩ ድራማ ነው ሲሉ ተናግረዋል። የተተኮሰ ጥይት አለመኖሩን ተናግረው፤ የተተኮሰ ጥይትም ሆነ የሞተ ሰው አለመኖሩን በመግለጽ የሚበጀው ቁጭ ብሎ መነጋገር ነው ሲሉ ለፍርድ ቤቱ ገልጸዋል። የተጠርጣሪው ጠበቆች በእስር ቤት ያለው አያያዝና የቤተሰብ ጥየቃ ሁኔታ እንዲስተካከል ፍርድ ቤቱ ትዕዛዝ እንዲሰጥላቸው ጠይቀዋል። ፍርድ ቤቱ ግራ ቀኙን አዳምጦ የተጠርጣሪው አያያዝ ሁኔታና የቤተሰብ ጥየቃ እንዲስተካከል ትዕዛዝ በመስጠት መርማሪ ፖሊስ የጠየቀውን ተጨማሪ 14 ቀናት የምርመራ ጊዜ የፈቀደው ፍርድ ቤቱ 14ኛው ቀን በዓል በመሆኑ በ13ኛው ቀን ለሐምሌ 22 ቀን 2012 ዓ.ም ተለዋጭ ቀጠሮ ሰጥቷል። በተያያዘ ሃምዛ አዳነ
በተባለ ግለሰብ የምርመራ
መዝገብ የሚጠሩ ዘጠኝ
ተጠርጣሪዎች ‘’የአቶ ጃዋር
ግብረ አበሮች’’ በሚል
ፖሊስ ያቀረባቸው ናቸው።
እነዚህ ተጠርጣሪዎች በዕለቱ
በነበረው የአስከሬን ቅሚያ
ጋር ተያይዞ ተጀምሮ
እስኪያልቅ ድረስ እነዚህ
አካላት መኖራቸው፣ በማህበራዊ
ሚዲያ መቀስቀሳቸውን፣ አመጽ
እንዲቀጣጠልማድረጋቸውን እና ቡድኑ የተደራጀና መሳሪያ የታጠቀ መሆኑን መርማሪ ፖሊስ ገልጿል። ይህ ቡድን ተኩስ መክፈቱንና ህይወት መጥፋቱን እንዲሁም ቡራዩ ላይ በነበረው ትንቅንቅ የጸጥታ ሃይሎች ላይ ተኩስ በመክፈት የሁለት ሰው ህይወት እንዲጠፋ ማድረጋቸውን በምርመራ ማረጋገጡን ገልጿል። በመሆኑም ተጨማሪ ማጣራት የሚያደ ርግባቸው ጉዳዮች መኖራቸውንና ያልተያዙ ግብረ አበሮች እንዳሉ በመግለጽ ተጨማሪ የምርመራ ጊዜ እንዲሰጠው ጠይቋል። በዚሁ መሰረት ቀሪ ምርመራውን አጠናቆ ለሐምሌ 22 ቀን 2012 ዓ.ም እንዲቀርብ ተጨማሪ 13 ቀናት ጊዜ ፍርድ ቤቱ ሰጥቷል። በተመሳሳይ ሐምሌ 6 ቀን 2012 ዓ.ም ቀርበው ትዕዛዝ ለመስጠት ለትናንት ተቀጥሮ የነበረው የአቶ በቀለ ገርባ መዝገብ ላይ የተጠየቀውን የመርማሪ ፖሊስ 14 ተጨማሪ ቀናት የመረመረው ፍርድ ቤቱ 11 ቀናት በቂ እንደሆነ በመግለጽ ለሐምሌ 20 ቀን 2012 ዓ.ም ተለዋጭ ቀጠሮ ሰጥቷል። አቶ በቀለ ገርባ መኪናቸው በወንጀል ፍሬ ውስጥ የማትገኝ በመሆኑ በተወካያቸው በኩል መረከብ እንደሚችሉ መርማሪ ፖሊስ ለችሎቱ ገልጿል። በተመሳሳይ የወንጀል ድርጊት የተጠረጠሩት እነ አራፋት አወቀ እና እነ አዲሱ ቶሎሳ ላይ ለመርማሪ ፖሊስ ተጨማሪ 11 ቀናት የምርመራ ጊዜ በመስጠት ለሐምሌ 20 ቀን 2012 ዓ.ም ተለዋጭ ቀጠሮ ተሰጥቷል። በእነ አራፋት መዝገብ ስድስተኛ ተጠርጣሪ የኮሮና ቫይረስ ተገኝቶባቸው በህክምና ላይ በመሆናቸው ጉዳያቸው ከህክምና በኋላ እንደሚታይ ፍርድ ቤቱ በመግለጽ ትዕዛዝ ሰጥቷል።አዲስ ዘመን ሐምሌ10/2012